Source: https://www.enviro.sk/33/pravna-uprava-obalov-a-odpadov-z-obalov-a-povinnosti-a-sankcie-ktore-z-nej-vyplyvaju-uniqueidmRRWSbk196FPkyDafLfWAAnlHoBoU9LRWHvTBXbmUh13iwg03CzGBw/?serp=1&version_year=2017&uri_view_type=18
Timestamp: 2019-03-18 20:39:36+00:00

Document:
17.4.2017, JUDr. Božena Gašparíkova ; CSc; Mag. Annamária Tóthová;Dvořák Hager & Partners ; advokátska kancelária ; s.r.o. , Zdroj: Verlag Dashöfer
JUDr. Božena Gašparíkova ; CSc; Mag. Annamária Tóthová;Dvořák Hager & Partners ; advokátska kancelária ; s.r.o.
1. Zákon č. 79/2015 Z. z. o odpadoch a o zmene a doplnení niektorých zákonov (ďalej len „zákon o odpadoch“), účinný od 1. januára 2016.
Zákon o odpadoch preberá smernicu Európskeho parlamentu a Rady 94/62/ES z 20. decembra 1994 o obaloch a odpadoch z obalov v znení neskorších predpisov (ďalej len „smernica o obaloch“).
Zákon o odpadoch účinný od 1.1.2016 celkom zrušil zákon č. 119/2010 Z.z. o obaloch a celá právna úprava týkajúca sa obalov je už obsiahnutá v tomto zákone.
Špeciálne obalom sa venuje štvrtý oddiel štvrtej časti zákona o odpadoch v § 52 – 59.
Relevantné ustanovenia pre oblasť obalov sa nachádzajú tiež v prvom oddieli štvrtej časti zákona o odpadoch – Rozšírená zodpovednosť výrobcov (§ 27 – 31) ako aj v šiestej časti zákona – Komunálny odpad (§ 80 – 83).
Obal je výrobok. Výrobok je v zákone č. 264/1999 Z. z. o technických požiadavkách na výrobky a o posudzovaní zhody vymedzený ako každá vec, ktorá bola vyrobená, vyťažená alebo inak získaná bez ohľadu na stupeň jej spracovania a je určená na uvedenie na trh alebo uvedenie do prevádzky.
Okrem toho zákon o odpadoch definuje zálohovaný obal ako obal tovaru, pri ktorého predaji sa okrem ceny za tovar účtuje osobitná peňažná čiastka viazaná na obal tovaru (ďalej len „záloh“), ktorej účelom je zabezpečiť vrátenie použitého obalu.
Spoločnosť vyrobí obaly na Slovensku a predá nepoužité obaly osobe, ktorá do nich zabalí svoj tovar, ktorý uvedie na trh v Slovenskej republike – výrobcom je osoba, ktorá obal naplnila.
Spoločnosť dovezie prázdne obaly a predá ich osobe, ktorá do nich zabalí tovar pre tretiu osobu, a tá ich uvedie na trh – výrobcom je tretia osoba.
Spoločnosť vyrobí obaly na Slovensku alebo dovezie prázdne obaly na Slovensko a odovzdá ich priamo spotrebiteľovi (napr. plastové tašky v obchode) – výrobcom je osoba, ktorá obaly vyrobila alebo doviezla.
Spoločnosť vyrobí obaly v Slovenskej republike a vyvezie ich mimo územia SR – táto spoločnosť nie je výrobcom obalov a nemá s tým spojené povinnosti
Spoločnosť naplní v Slovenskej republike obaly svojím tovarom, ale vyvezie ich mimo územia Slovenskej republiky – nejedná sa o výrobcu obalov, lebo neprišlo k uvedeniu na trh
Pojem „uvedenie na trh“ bol prevzatý zo zákona o obaloch a vzťahuje sa na územie Slovenskej republiky. Zákon o obaloch neriešil a nový zákon o odpadoch naďalej nerieši otázku, kto je v rámci obchodného vzťahu osobou zodpovednou za uvedenie na trh, ani akým spôsobom sa uvedenie na trh preukazuje.
Pojem distribúcia nahrádza pojem „uvedenie do obehu“, ktorý bol upravený v zákone o obaloch. Účelom pojmu distribúcia je vymedziť ostatné obchodné činnosti, v dôsledku ktorých sa obal dostane do spotrebiteľského prostredia.
Pojem „odpad z obalov“ bol upravený už aj v zákone o obaloch, pričom prišlo len k prevzatiu definície do zákona o odpadoch. Dôležité je, že za odpad z obalov sa nepovažuje odpad z výroby obalov a odpad z procesu balenia tovarov, teda že takéto odpady, aj ak sa zabezpečí ich zhodnotenie, nemožno zarátať do plnenia limitov ustanovených pre zhodnocovanie a recykláciu odpadov z obalov. Jedná sa napríklad o odrezky fólie, z dosák pri výrobe drevenej palety, a pod.
Trhový podiel výrobcu obalov pre príslušný kalendárny rok je percentuálny podiel množstva obalov uvedených na trh výrobcom obalov v predchádzajúcom kalendárnom roku k celkovému množstvu obalov uvedených na trh v predchádzajúcom kalendárnom roku. Toto kritérium má určiť veľkosť výrobcu obalu na relevantnom trhu a tomu má zodpovedať miera zodpovednosti výrobcu za svoje obaly. Pri výpočte trhového podielu sa zohľadnia všetky typy obalov, t.j. prepravné, skupinové a spotrebiteľské.
Zberový podiel pre odpady z obalov, ktoré sú súčasťou komunálnych odpadov pre príslušný kalendárny rok, je súčin celkového množstva vyzbieraných odpadov z obalov z komunálnych odpadov v Slovenskej republike v predchádzajúcom kalendárnom roku a trhového podielu výrobcu obalov za príslušný kalendárny rok.
Veľmi ľahká plastová taška je plastová taška s hrúbkou steny menšou ako 15 mikrometrov, ktorá sa vyžaduje z hygienických dôvodov alebo sa poskytuje ako primárny obal pre nebalené potraviny, s cieľom predchádzať plytvaniu potravinami.”.
Ministerstvo životného prostredia SR najneskôr do 15. júla zverení na svojej internetovej stránke množstvo obalov uvedených na trh v SR, ako aj celkové množstvo vyzbieraných odpadov z obalov z komunálnych odpadov za predchádzajúci rok. Prvý krát boli tieto údaje zverejnené 10.1.2016 za rok 2014. Jedná sa o údaje relevantné pre rok 2016.
V odseku 5 je zadefinovaná povinnosť viditeľného a trvalého označovania plastových debien a plastových paliet s obsahom ťažkých kovov v súlade s Rozhodnutím komisie z 28.1.1997, ktoré ustanovuje identifikačný systém pre obalový materiál, t.j. o materiálovom zložení obalu a v odseku 7 povinnosť uchovávať technickú dokumentáciu na účely jej predloženia kontrolným orgánom.
zaregistrovať sa v Registri výrobcov a oznamovať zmeny – Výrobca je povinný podať písomnú žiadosť na ministerstvo životného prostredia, jej vzor je prístupný na webových stránkach MŽP. Spolu so žiadosťou je potrebné priložiť vyhlásenia výrobcu podľa druhu plnenia povinnosti (kolektívne alebo individuálne). MŽP do 20 pracovných dní vydá výrobcovi potvrdenie o vykonaní zápisu. Výrobca obalov, ktorý nie je zapísaný v Registri výrobcov obalov, nesmie uvádzať obaly na trh v Slovenskej republike. Register je verejne prístupný na webovom sídle MŽP. Obsah registra ustanovuje § 1 vyhlášky MŽP SR č. 373/2015 Z. z o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov. Výrobcovia zapísaní v registri podľa zákona o obaloch sa nemusia opätovne registrovať.
ustanoviť splnomocneného zástupcu – jedná sa o novú povinnosť, ktorá platí pre zahraničných výrobcov bez sídla a miesta podnikania v SR a je upravená v § 27 ods. 18-20 zákona o odpadoch. Na základe písomného splnomocnenia vstúpi splnomocnenec do všetkých práv a povinností výrobcu obalov vyplývajúcich zo zákona o odpadoch. Platnosť splnomocnenia je najmenej 1 rok.
zabezpečiť plnenie cieľov a limitov ustanovených v prílohe č. 3 zákona o odpadoch. Dôležité je, že aj v prípade, ak si výrobca plní svoje povinnosti kolektívne prostredníctvom organizácie zodpovednosti výrobcov, za splnenie cieľov a limitov zodpovedá sám.
viesť a uchovávať evidenciu – Podrobnosti o vedení evidencie a o ohlasovaní údajov z evidencie upravuje vyhláška MŽP SR č. 366/2015 Z.z. o evidenčnej povinnosti a ohlasovacej povinnosti (predovšetkým § 5 a 15 a prílohy č. 5, 16 a 17)
vypočítať si svoj zberový podiel a trhový podiel, na základe údajov, ktoré zverejní ministerstvo na svojom webovom sídle najneskôr do 15. júla,
znášať všetky finančné náklady spojené so zberom, prepravou, prípravou na opätovné použitie, zhodnotením, recykláciou, spracovaním a zneškodnením oddelene vyzbieraného odpadu patriaceho do vyhradeného prúdu odpadu.
Označovanie obalov ostáva aj podľa zákona o odpadoch dobrovoľné a teda na rozhodnutí výrobcu. Ak sa však výrobca rozhodne obaly označovať, musí tak robiť v súlade s § 20 a prílohou č. 14 vyhlášky č. 373/2015 Z. z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov. Označovanie podľa iných právnych predpisov (napr. potravín alebo chemikálií) nie je týmto ustanovením dotknuté. Písmená b) a c) len preberajú doterajší právny stav zo zákona o obaloch, pričom označovanie zálohovaných obalov je bližšie upravené v § 20 vyhlášky č. 373/2015 Z. z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov.
Zabezpečenie zberu a zhodnotenia odpadov z obalov
Povinnosť uvedená pod písm. d) sa vzťahuje len na odpady z obalov, ktoré nie sú súčasťou komunálnych odpadov, pričom sa v zásade jedná o povinnosť upravenú aj v doterajšom zákone o obaloch – zabezpečenie zhodnotenia a recyklácie najmenej vo výške miery zhodnocovania a recyklácie ustanovenej v prílohe č. 3 zákona o odpadoch.
Pod písmenom e) je zakotvená povinnosť vzťahujúca sa na odpady z obalov, ktoré sú súčasťou komunálneho odpadu. V tomto prípade má výrobca obalov povinnosť zabezpečiť zber, prepravu, zhodnotenie a recykláciu odpadov z obalov oddelenie zbieraných zložiek komunálnych odpadov v plnom rozsahu, najmenej však vo výške zberového podielu (k výpočtu zberového podielu pozri vyššie).
Informovať spotrebiteľov o spôsobe zabezpečenia zberu je potrebné jasne a zrozumiteľne. Nie je možné vylúčiť, že výrobcovia budú spĺňať túto povinnosť aj prostredníctvom propagačných a vzdelávacích aktivít, ktorých podrobnosti sú upravené v § 7 vyhlášky č. 373/2015 Z. z. o rozšírenej zodpovednosti výrobcov vyhradených výrobkov a o nakladaní s vyhradenými prúdmi odpadov.
Zákon o odpadoch zavádza fikciu, že odpady z obalov budú tvoriť súčasť komunálnych odpadov. Výrobca obalov dokáže túto fikciu vyvrátiť, ak preukáže, že tomu tak nebude. Zo zákona nie je jasné, kedy, komu a ako bude potrebné túto skutočnosť preukázať. Dôležité je, že si výrobca obalov bude viesť hodnovernú internú evidenciu…

References: § 52
 § 1
 § 27
 § 5
 § 20
 § 20
 § 7